**KAZNENI POSTUPCI ZBOG RATNIH ZLOČINA**

**POČINJENIH 18. i 19. studenog 1991. U ŠKABRNJI I NADINU**

**- dopuna priopćenja od 15. studenog 2017. -**

1. **POTVRĐENA OPTUŽNICA ŽUPANIJSKOG DRŽAVNOG ODVJETNIŠTVA U SPLITU od 17. studenog 2015.**

Pred Županijskim sudom u Splitu 8. srpnja 2020. potvrđena je optužnica Županijskog državnog odvjetništva u Splitu od 17. studenoga 2015. protiv šestorice državljana Republike Srbije i jednog državljanina Bosne i Hercegovine zbog počinjenja kaznenog djela ratnog zločina protiv civilnog stanovništva iz članka 120. stavak 1. u svezi s člankom 28. Osnovnog krivičnog zakona Republike Hrvatske (zapovjedna odgovornost), dok je u odnosu na jednog okrivljenika (državljanin Republike Srbije) obustavljen kazneni postupak zbog navedenog kaznenog djela, jer je on u međuvremenu preminuo.

Okrivljenicima se stavlja na teret da su od srpnja 1991. godine do ožujka 1993. godine, kao pripadnici tadašnje JNA, postupali protivno odredbama IV. Ženevske konvencije o zaštiti građanskih osoba u vrijeme rata i Dopunskih Protokola I i II uz Ženevsku konvenciju od 12. kolovoza 1949. na području tadašnje općine Benkovac, i to mjesta Polače, Bulića, Lišana Ostrovačkih, Vukšića, Korlata, Šopota, Raštevića, Jagodnje Donje, Lepurima, Pristegu, **Škabrnji, Nadinu**, Pridrazi, Smilčiću, Paljuvu, Podgradini, Zemuniku Donjem, Zemuniku Gornjem, Popovićima, Podgrađu, Perušiću Benkovački, Perušić Donji, Pridraga, Rodaljicama, Lisičićima, Proviću, Dobropoljcima, Vrani, Podlugu te tadašnje općine Obrovac i to mjesta Meki Doci, Kruševa, Bruške, Zatona Obrovačkog i Medviđe.

Okrivljenicima se stavlja na teret da su kao visokorangirani zapovjednici tadašnje JNA, za vrijeme i nakon napada postrojbi kojima su zapovijedali, s ciljem zastrašivanja i protjerivanja civilnog stanovništva hrvatske nacionalnosti, tijekom napada i okupacije tih područja, protivno pravilima međunarodnog ratnog i humanitarnog prava, dopustili ubijanja, silovanja, mučenja, nečovječna postupanja prema civilnom stanovništvu, kao i uništavanje i oštećenja imovine. Nadalje, tereti ih se da nisu poduzeli mjere kako bi spriječili takva postupanja vojnika i policajaca kojima su zapovijedali već su dopustili postupke svojih podređenih i na taj način počinitelje dodatno motivirali da tako postupaju, uslijed čega je ubijeno najmanje 214 osoba, prema civilnom stanovništvu se nečovječno postupalo i nanesene su mu velike patnje, teško tjelesno ozlijeđeno je najmanje 19 osoba, silovano je najmanje pet ženskih osoba te je uništeno i teško oštećeno 9575 stambenih i gospodarskih objekata.

Zbog kaznenih djela ratnih zločina počinjenih u Škabrnji, okrivljenicima se stavlja na teret da su na opisane načine, bez ikakvog razloga i isključivo s ciljem da zastraše i protjeraju civilno stanovništvo, njima podređene postrojbe i njihovi pripadnici **18. studenoga 1991. u Škabrnji** usmrtili 44-ero civila, pretežno starije životne dobi, a potom u vremenu nakon toga pa do 12. ožujka 1992., tijekom privremene okupacije Škabrnje, usmrtili još 21-nog civila, također pretežno starije životne dobi.

Također im se stavlja na teret da su **19. studenoga 1991.** **u Nadinu** njima podređene postrojbe i njihovi pripadnici, usmrtili devetero civila, pretežno starije životne dobi te od 19. studenog 1991. pa do 31. prosinca 1992. u Nadinu usmrtili još dvoje civila, čija su tijela potom s kućom zapalili, a tijekom siječnja 1992. godine silovali žensku osobu rođenu 1913. godine.

1. **PODIGNUTA I POTVRĐENA OPTUŽNICA ŽUPANIJSKOG DRŽAVNOG ODVJETNIŠTVA U SPLITU od 10. prosinca 2018.**

Nakon provedene istrage otvorene 17. listopada 2017., Županijsko državno odvjetništvo u Splitu je 10. prosinca 2018. podiglo optužnicu protiv državljanina Bosne i Hercegovine zbog počinjenja kaznenog djela ratnog zločina protiv ratnih zarobljenika iz članka 122. Osnovnog krivičnog zakona Republike Hrvatske. Optužnica je potvrđena 9. travnja 2019. te je određeno suđenje u odsutnosti budući da okrivljenik nije dostupan pravosudnim tijelima Republike Hrvatske, dok je u odnosu na državljanina Republike Srbije istraga obustavljena u ožujku 2017. godine, jer je on u međuvremenu preminuo.

Okrivljeniku se stavlja na teret da je **18. studenoga 1991. u Škabrnji** kao pripadnik tzv. "2. specijalnog voda Teritorijalne obrane Benkovac", znanog i kao "Dobrovoljački vod", nakon što je s pripadnicima tzv. Stanice javne bezbednosti Benkovac i s 1. i 3. vodom Teritorijalne obrane Benkovac slomio otpor branitelja Škabrnje, protivno odredbama III. Ženevske konvencije o postupanju s ratnim zarobljenicima od 12. kolovoza 1949., u zaseoku Ambar, sa, danas pokojnim državljaninom Republike Srbije, nakon zarobljavanja jednog pripadnika Hrvatske vojske, Samostalnog bataljuna Škabrnja, zlostavljali ga i tukli, nakon čega mu je okrivljenik nožem odrezao lijevo uho, a drugi, danas pokojni okrivljenik, ga potom usmrtio hicima iz vatrenog oružja.